b'\n_START_ARTICLE_\nStaroegip\xc4\x8dansko razumevanje du\xc5\xa1e\n_START_SECTION_\n\xe1\xba\x96t (fizi\xc4\x8dno telo)\n_START_PARAGRAPH_\n\xe1\xba\x96t ali fizi\xc4\x8dna oblika du\xc5\xa1e (ka/ba) je morala obstajati, da bi imela du\xc5\xa1a razumnost in mo\xc5\xbenost, da bi jo varuhi podzemlja lahko presojali. Da bi bilo to mogo\xc4\x8de, se je moralo telo pokojnika ohraniti \xc4\x8dim bolj popolno, pogrebna soba pa je morala pokojnika \xc4\x8dim bolj poosebljati s kipi in slikami s prizori dose\xc5\xbekov in zmag v njegovem zemeljskem \xc5\xbeivljenju. V Starem kraljestvu so bili mumificiranja dele\xc5\xbeni samo faraoni, zato so edino oni imeli prilo\xc5\xbenost \xc5\xbeiveti ve\xc4\x8dno in zadovoljno posmrtno \xc5\xbeivljenje. V Srednjem kraljestvu so bili mumificiranja lahko dele\xc5\xbeni vsi Egip\xc4\x8dani. Starogr\xc5\xa1ki u\xc4\x8denjak Herodot je zapisal, da so \xc5\xbealujo\xc4\x8de dru\xc5\xbeine lahko izbirale vrsto in kakovost mumificiranja pokojnika: "Najbolj\xc5\xa1a in najda\xc5\xbeja oblika mumificiranja naj bi predstavljala Ozirisa, naslednja je bila nekoliko slab\xc5\xa1a in cenej\xc5\xa1a, tretja pa je bila od vseh najcenej\xc5\xa1a."_NEWLINE_Ker je bilo od Srednjega kraljestva dalje stanje telesa tesno povezano s kakovostjo posmrtnega \xc5\xbeivljenja, so se razen poslikav in opisov velikih dose\xc5\xbekov pokojnega v zemeljskem \xc5\xbeivljenju, v pogrebnih komorah pu\xc5\xa1\xc4\x8dali tudi u\xc5\xa1abtiji, majhni kipci slu\xc5\xbeabnikov, su\xc5\xbenjev in stra\xc5\xbearjev, v\xc4\x8dasih celo pesnikov, ki naj bi slu\xc5\xbeili pokojniku v posmrtnem \xc5\xbeivljenju. Ve\xc4\x8dni ostoj v posmrtnem \xc5\xbeivljenju kljub temu ni bil zagotovljen._NEWLINE_Pred prihodom pred bo\xc5\xbeje sodi\xc5\xa1\xc4\x8de je morala biti vsaka oseba "obujena" v nizu pogrebnih obredov, ki so vrnili \xc5\xbeivljenje njenim mumificiranim ostankom. Glavni obred je bil odpiranje ust, ki je najbolje prikazan v grobnici faraona Setija I.  Vse stene grobnice in sveti\xc5\xa1\xc4\x8da so polne slik in reliefov sve\xc4\x8denikov, ki opravljajo svete obrede, pod njimi pa je besedilo liturgije odpiranja ust. Obred naj bi o\xc5\xbeivil vsak del telesa posebej: mo\xc5\xbegane, glavo, ude in druge, da se je duhovno telo v posmrtnem \xc5\xbeivljenju lahko gibalo.\n_START_SECTION_\nb\xea\x9c\xa3 (ba, osebnost)\n_START_PARAGRAPH_\nba je bilo vse tisto, kar je posameznika naredilo edinstvenega, se pravi osebnost. V tem smislu bi lahko imeli edinstven zna\xc4\x8daj, se pravi  ba, tudi ne\xc5\xbeivi predmeti. In res, piramide iz Starega kraljestva so se dejansko pogosto imenovale ba njihovega lastnika. ba je bil vidik osebe, ki je po verovanje Egip\xc4\x8danov lahko \xc5\xbeivel tudi potem, ko je telo umrlo. ba so v\xc4\x8dasih prikazovali kot pti\xc4\x8da s \xc4\x8dlove\xc5\xa1ko glavo, ki leti iz groba, da bi se v posmrtnem \xc5\xbeivljenju zdru\xc5\xbeil s ka._NEWLINE_V sarkofa\xc5\xa1kih besedilih je ena od oblik ba tista, ki nastane po telesni smrti. Egiptolog Louis Vico \xc5\xbdabkar trdi, da ba ni bila samo del osebe, ampak osebnost sama, in se je po tem razlikovala od gr\xc5\xa1ke ali kasnej\xc5\xa1e judovske, kr\xc5\xa1\xc4\x8danske ali muslimanske predstave. Ideja o povsem breztelesnem obstoju je bila Egip\xc4\x8danom tako tuja, da so po raz\xc5\xa1irjenju kr\xc5\xa1\xc4\x8danstva v Egipt izraz ba nadomestili z gr\xc5\xa1kim izazom \xcf\x88\xcf\x85\xcf\x87\xce\xae  (psych\xc4\x93, du\xc5\xa1a). \xc5\xbdabkar ugotavlja, da je bil staroegip\xc4\x8danski koncept ba tako pomemben, da ga ne bi smeli prevajati, ker je bil zami\xc5\xa1ljen ali razlagan kot eden od na\xc4\x8dinov obstoja \xc4\x8dloveka._NEWLINE_Druga oblika pokojnikove ba je opisana v Knjigi mrtvih: ba pokojnika se vra\xc4\x8da v mumijo in v netelesni obliki sodeluje v njegovem \xc5\xbeivljenju izven grobnice in odseva son\xc4\x8dno teologijo Raja, ki se vsako no\xc4\x8d zdru\xc5\xbeuje z Ozirisom._NEWLINE_Beseda  b\xea\x9c\xa3w (bau), mno\xc5\xbeinska oblika besede ba, pomeni nekaj podobnega kot "izrazitost", "mo\xc4\x8d" ali "ugled", kar velja zlasti za bo\xc5\xbeanstva. Ko je bo\xc5\xbeanstvo poseglo v \xc4\x8dlove\xc5\xa1ke zadeve, so rekli, da deluje bo\xc5\xbeanska bau.\n_START_SECTION_\n\xc5\xa1vt (senca)\n_START_PARAGRAPH_\nOsebna senca ali silhueta \xc5\xa1vt je bila stalno prisotna, zato so Egip\xc4\x8dani domnevali, da vsebuje del osebe, ki jo predstavlja. Zaradi te asociacije so kipe ljudi in bo\xc5\xbeanstev pogosto omenjali kot njihove \xc5\xa1vt. _NEWLINE_Senca je bila prisotna tudi na egip\xc4\x8danskih upodobitvah smrti. Poosebljal jo je Anubisov slu\xc5\xbeabnik, upodobljen kot majhna, popolnoma \xc4\x8drna \xc4\x8dlove\xc5\xa1ka figura. Ljudje so imeli v\xc4\x8dasih, faraoni pa obi\xc4\x8dajno, \xc5\xa1katlo, v kateri je bil shranjen del njihove \xc5\xa1vt.\n_START_SECTION_\ns\xe1\xb8\xabm (oblika)\n_START_PARAGRAPH_\nEgip\xc4\x8danska predstava tega dela du\xc5\xa1e je malo znana. Veliko znanstvenikov je s\xe1\xb8\xabm definiralo kot \xc5\xbeivljenjsko silo du\xc5\xa1e, ki nastane v posmrtnem \xc5\xbeivljenju, ko so bile opravljene vse presoje pokojnikove du\xc5\xa1e. s\xe1\xb8\xabm je v Knjigi mrtvih definirana kot "mo\xc4\x8d"  in prostor v Horovem in Ozirisovem domovanju v podzemnem svetu.\n_START_SECTION_\nrn (ime)\n_START_PARAGRAPH_\nrn je postal del du\xc5\xa1e, ko je novorojenec dobil ime. Egip\xc4\x8dani so verjeli, da bo \xc4\x8dlovek \xc5\xbeivel tako dolgo, dokler bodo izgovarjali njegovo ime. Verovanje pojasnjuje, zakaj so storili vse, da bi se ime ohranilo, in zakaj so ga omenjali v \xc5\xa1tevilnih zapisih. Ime je pomenilo identiteto osebe, njene izku\xc5\xa1nje in spomin na njeno celotno \xc5\xbeivljenje. V Knjigi dihanja, ki izhaja iz Knjige mrtvih, so opisani na\xc4\x8dini za ohranitev imena. V ta namen se je pogosto uporabila kartu\xc5\xa1a (magi\xc4\x8dna vrv), ki je obdajala ime in ga \xc5\xa1\xc4\x8ditila. Na tem verovanju temelji tudi obi\xc4\x8daj, da so se imena sovra\xc5\xbenikov, na primer Ehnatona, kot nekak\xc5\xa1en damnatio memoriae izbrisala s spomenikov. Imena so se v\xc4\x8dasih odstranila tudi zato, da ni bilo treba graditi novih spomenikov. Na njihova mesta so se zapisala imena njihovih naslednikov. Veliko mest z imenom pokojnega je pomenilo ve\xc4\x8djo verjetnost, da se bo ime bralo in izgovarjalo.\n_START_SECTION_\n\xea\x9c\xa3\xe1\xb8\xab (a\xe1\xb8\xab, magi\xc4\x8dna u\xc4\x8dinkovitost)\n_START_PARAGRAPH_\na\xe1\xb8\xab je bil vidik mrtvega, ki se je v dolgi zgodovini staroegip\xc4\x8danskega verovanja zelo spreminjal._NEWLINE_Povezan je bil z razmi\xc5\xa1ljanjem, vendar ne z delovanjem uma; bil je bolj intelekt kot \xc5\xbeivo bitje. a\xe1\xb8\xab je bil pomemben tudi v posmrtnem \xc5\xbeivljenju. Po smrti  \xe1\xba\x96t (fizi\xc4\x8dnega telesa), sta se ba in ka ponovno zdru\xc5\xbeili, da bi o\xc5\xbeivili a\xe1\xb8\xab. O\xc5\xbeivitev a\xe1\xb8\xab je bila mogo\xc4\x8da samo tako, de so pravilno opravljenim pogrebnim obredom sledile stalne daritve. Obred se je kon\xc4\x8dal s s-a\xe1\xb8\xab, ki je mrtvo osebo pretvoril v \xc5\xbeivo a\xe1\xb8\xab. \xc4\x8ce pokojni ni ve\xc4\x8d imel urejenega groba, se je v Dvajseti dinastiji v tem smislu pretvoril v nekak\xc5\xa1nega duha ali blode\xc4\x8de mrtvo bitje. a\xe1\xb8\xab ni bil do \xc5\xbeivih ljudi niti dober niti sovra\xc5\xbeen, v nekaterih okoli\xc5\xa1\xc4\x8dinah pa je povzro\xc4\x8dal na primer no\xc4\x8dne more, ob\xc4\x8dutke krivde, slabost in podobno. a\xe1\xb8\xab so lahko priklicali sve\xc4\x8deniki ali drugi s pisnimi sporo\xc4\x8dili v daritveni kapeli grobnice. Sporo\xc4\x8dila so vsebovala na primer pro\xc5\xa1nje za posredovanje v dru\xc5\xbeinskih sporih, pro\xc5\xa1nje za posredovanje drugih mrtvih ali bo\xc5\xbeanstev ali celo kaznovanje._NEWLINE_Lo\xc4\x8ditev a\xe1\xb8\xab in ponovna zdru\xc5\xbeitev ka in ba se je po smrti zgodila po pravilno opravljenih daritvah in pravilno izgovorjenih urokih. Kljub temu je obstajala mo\xc5\xbenost ponovne smrti. K temu, da oseba ni ponovno umrla in je postala a\xe1\xb8\xab, so pripomogla egip\xc4\x8danska pogrebna besedila, na primer sarkofa\xc5\xa1ka besedila in Knjiga mrtvih.'